1Rûûni rûkîîrî mûno ntugû ya mbere ya kiumia, Maria Mûmagindari aathi nthikooni îra Yiesû aathikîîtwe. Oona iiga rîra rîakunîkîrîte mûromo wa nthiko rîrî rîrutarute oogo. 2Akwona ûgu, augia rwîro aathi kîrî Simioni Petûrû na mûrutwa ûra Yiesû eendeete mûno. Abeera, "Ibararutire Mwathani nthikooni na tûtikûmenya ara baramwirire." 3Petûrû na mûrutwa ûyu ûngî baanjîîria kûthi bwa nthiko 4baugîîtie rwîro. Mûrutwa ûyu ûngî augia aatiga Petûrû, aakinya nthikooni arî mbere. 5Ataathûngîra, naakuamîîrie aaraitha ndeni. Akûraitha oona cuka yonka. 6Simioni Petûrû aakinya, aathûngîra nthikooni. Wana we oona cuka 7na gîtambaa kîra Yiesû aakunîkîrîtwe na kîo kîongo. Gîtambaa gîakûnjîtwe kîaigwa bantû mwanya, gîtaarî amwe na cuka. 8Mûrutwa ûyu ûngî, ûra aakinyire arî mbere, wana we aathûngîra nthikooni. Oona mantû mamu, eetîgia. 9Îgiitaani rîru bataiyî Maandîko Maatheru maugîîte Yiesû nwa mwanka ariûke. 10Baacooka naara baakaraga. 11Maria aarûngi ome ya nthiko akîrîraga. Aakuamîîria akîrîraga aaraitha nthikooni ndeni, 12oona araîka baîrî beekîrîte nguo injerû. Baakari ara kiimba kîa Yiesû kîarî. Ûmwe aakari naara kîongo kîarî na ûyu ûngî aakari naara magûrû maarî. 13Araîka babu baûria Maria, "Mwekûrû, i mbi ûkûrîrîra?" Maria abeera, "Ibarathûkiirie Mwathani wakwa na ntikûmenya ara baramwirire." 14Akuuga ûgu, aagarûka oona Yiesû arûngi waagu, îndî ataamenyaga kana i Yiesû aarî. 15Yiesû amûûria, "Mwekûrû, i mbi ûkûrîrîra? N'ûû ûgûcûa?" Maria akîthûgaanagia aarî mûmenyeeri wa kamûnda gaku, amwîra, "Weegua i woû ûramûrutire nthikooni, mbîîra itû, aba, ara ûramwirire kaingo mmûthûkia." 16Yiesû amwîta, "Maria." Maria aûndûka amwîtîga, "Rabai!" (Kuuga ûûgû na Kîîbirania i ta kuuga Mwarimû.) 17Yiesû amwîra, "Ndekia, tiga kûngwata n'ûntû ntikûrî ngwîtia kîrî Baaba. Îthi wîre arutwa baakwa imbîtîîtie kwa Baaba, Ngai wakwa ûra arî Abaagu na Ngai wenu." 18Maria Mûmagindari aathi eera arutwa ba Yiesû, "Nkwona Mwathani." Abeera bûra Mwathani aamwîrire. 19Kîûgorooni gîa ntugû ya mbere ya kiumia, arutwa ibeethîreene amwe. Ibaingîîte mîrango na konji n'ûntû ibaakuthûkaga atongoria ba Ayaundi. Yiesû aaya aarûngama gatîgatî kaao. Abeera, "Ûkiri bûrookaraga naabi." 20Akûbeera ûgu, aboonia marema ma njara ciake na rwaru. Arutwa bakwona i Mwathani aarî baakena mûno. 21Yiesû abeera, "Ûkiri bûrookaraga naabi. Wata bûra Baaba aantûmire, i ta bu nkûbûtûma." 22Ababeebeera mîruke. Abeera, "Thûkiani Kîrundu Ûmûtheru. 23Bwarekera antû meeyia maao, bakaarekerwa mo. Bwarega kûbarekera batiirekerwa." 24Tooma (ûra kaîrî eetagwa Ndindimas), ûra aarî ûmwe wa arutwa bara îkûmi na baîrî ataarî oogo rîru Yiesû aayire. 25Arutwa bara bangî bamwîra, "Itwonire Mwathani." Tooma abeera, "Ntiîtîgia nwanga nkoona na ngatongithia marema ma mîcumaarî njaraani yake, na ngatongithia rwaru rwake." 26Nyuma ya ntugû inyanya, arutwa ibeethîreene amwe kaîrî nyomba îmwe. Na îgiita rîru Tooma naarî oogo. Amwe na kwîgua mîrango nîarî îminge, Yiesû aaya aarûngama gatîgatî kaao. Abeera, "Ûkiri bûrookaraga naabi." 27Eera Tooma, "Cûûba njara ciakwa na tonga marema na kîara gîaku. Tonga rwaru rwakwa na njara yaku. Tiga gûkararia, îtîgia." 28Tooma amwîra, "Ûrî Mwathani wakwa na Ngai wakwa!" 29Yiesû amwîra, "Weetîgia n'ûntû ûkûmbona. Îndî bara beetîgagia batooneete bakaathaarimwa mûno." 30Yiesû naaringire biama bingî biingî bira arutwa baake boonire, îndî bitiandîkîîtwe îbukuuni rîrî. 31Mantû mama maandîkîîtwe kaingo bwîtîgia Yiesû n'we Kîrîstû, Mwana wa Ngai, na kaingo bûtûûra mwoyo n'ûntû bwa riîtwa rîake.
kik_Latn